Document ID: 32009D0431

KOMMISSIONENS BESLUTNING
af 29. maj 2009
om indrømmelse af en undtagelse, Det Forenede Kongerige Storbritannien og Nordirland har anmodet om for England, Skotland og Wales i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
(meddelt under nummer K(2009) 3853)
(Kun den engelske udgave er autentisk)
(2009/431/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
ud fra følgende betragtninger:
(1)
Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra den mængde, der er anført i bilag III, punkt 2, andet afsnit, første punktum, og i litra a) i samme til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. - som i det foreliggende tilfælde - lang vækstsæson og afgrøder, der optager meget kvælstof.
(2)
Det Forenede Kongerige Storbritannien og Nordirland anmodede den 14. januar 2009 Kommissionen om en undtagelse for England, Skotland og Wales i henhold til bilag III, punkt 2, tredje afsnit, til direktiv 91/676/EØF.
(3)
Anmodningen vedrører Det Forenede Kongerige Storbritannien og Nordirlands hensigt om i England, Skotland og Wales at tillade tilførsel af op til 250 kg kvælstof pr. hektar årligt fra husdyrgødning på græsjordsbedrifter. Undtagelsen kan komme til at berøre omkring 1 950 bedrifter i England, Skotland og Wales svarende til 1,3 % af alle bedrifter, 1,5 % af landbrugsarealet og 21 % af alle malkekøer.
(4)
Lovgivningen til gennemførelse af direktiv 91/676/EØF, herunder udpegelse af sårbare zoner og opstilling af handlingsprogrammet i England (Regulations 2008 nr. 2349), Skotland (Regulations 2008 nr. 298) og Wales (Regulations 2008 nr. 3143), er blevet vedtaget og anvendes sammen med denne beslutning.
(5)
De udpegede sårbare zoner, som handlingsprogrammerne omfatter, dækker 68 % af Englands samlede område, 14 % af Skotlands samlede område og 4 % af Wales’ samlede område.
(6)
De forelagte vandkvalitetsdata viser, at for grundvandet i England har 83 % af grundvandsområderne gennemsnitlige nitratkoncentrationer på under 50 mg/l nitrat og 58 % koncentrationer på under 25 mg/l nitrat. For Skotland og Wales har over 90 % af grundvandsområderne gennemsnitlige nitratkoncentrationer på under 50 mg/l nitrat, og over 70 % har koncentrationer på under 25 mg/l. For overfladevand i England har over 50 % af overvågningsstederne gennemsnitlige nitratkoncentrationer på under 25 mg/l, og højst 9 % har over 50 mg/l nitrat. For Skotland og Wales har over 90 % af overvågningsstederne gennemsnitlige nitratkoncentrationer på under 25 mg/l, og ingen af stederne har over 50 mg/l.
(7)
Malkekøer, kødkvæg og får er de væsentligste græssende husdyr i England, Skotland og Wales, og antallet heraf har været faldende i perioden 1995-2007 (13 % færre kvæg og 22 % færre får og lam). Omkring 48 % af den samlede produktion af husdyrgødning håndteres som fast gødning med indhold af halmstrøelse, 52 % af al husdyrgødning håndteres som gylle.
(8)
Anvendelsen af kemiske gødningsstoffer er i de sidste 20 år faldet med 42 % for kvælstofs vedkommende og 49 % for phosphor. Anvendelsen af kemisk kvælstof på græsningsarealer til malkekøer er faldet med 37 % siden 1999 og udgjorde i 2007 128 kg N/ha. OECD’s nationale kvælstof- og phosphorbalancer viser for perioden 1985 og 2002 et fald i kvælstofbalancen fra 46 til 22 kg N/ha og i phosphorbalancen fra 15 til 12 kg P/ha.
(9)
Græsningsarealer dækker 69 % af de samlede landbrugsarealer i England, Skotland og Wales, hvoraf 46 % er ekstensive og 54 % forvaltede græsningsarealer. 31 % af de samlede landbrugsarealer er agerjord.
(10)
Det fremgår af den dokumentation, der er forelagt i anmodningen, at den foreslåede mængde på 250 kg kvælstof pr. hektar om året fra husdyrgødning fra græssende husdyr på græsjordsbedrifter er begrundet ud fra objektive kriterier som f.eks. højt nedbørsoverskud, lange vækstsæsoner og høje udbytter af græs, der optager meget kvælstof.
(11)
Efter at have undersøgt anmodningen finder Kommissionen, at den foreslåede mængde på 250 kg pr. hektar ikke vil være til hinder for, at målene i direktiv 91/676/EØF kan nås, forudsat at visse betingelser opfyldes.
(12)
Denne beslutning bør finde anvendelse i forbindelse med de igangværende handlingsprogrammer for England, Skotland og Wales for perioden 2009 til 2012.
(13)
De i denne beslutning fastsatte foranstaltninger er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF -
VEDTAGET FØLGENDE BESLUTNING:
Artikel 1
Den undtagelse, som Det Forenede Kongerige Storbritannien og Nordirland har anmodet om for England, Skotland og Wales med henblik på at tillade en højere mængde husdyrgødning end den, der er anført i punkt 2, andet afsnit, første punktum, og i litra a) i samme i bilag III til direktiv 91/676/EØF, indrømmes på de betingelser, der er fastlagt i denne beslutning.
Artikel 2
Definitioner
I denne beslutning forstås ved:
a) »græsjordsbedrifter«: bedrifter, hvor mindst 80 % af det areal, der kan tilføres husdyrgødning, er græsjorder
b) »græssende husdyr«: kvæg (med undtagelse af fedekalve), får, hjorte, geder og heste
c) »græs«: permanente græsarealer eller græsarealer i omdrift (græsarealer i omdrift henligger som regel under fire år).
Artikel 3
Anvendelsesområde
Denne beslutning gælder på individuel basis for græsjordsbedrifter og på betingelserne i artikel 4, 5 og 6.
Artikel 4
Årlig tilladelse og forpligtelse
1. Landbrugere, som ønsker en undtagelse, indgiver hvert år en ansøgning til de kompetente myndigheder.
2. Sammen med den årlige ansøgning, der er omhandlet i stk. 1, forpligter de sig skriftligt til at opfylde betingelserne i artikel 5 og 6.
3. De kompetente myndigheder sikrer, at alle ansøgninger om en undtagelse underlægges administrativ kontrol. Hvor kontrollen viser, at betingelserne i artikel 5 og 6 ikke er opfyldt, informeres landbrugeren herom. I så fald afvises ansøgningen.
Artikel 5
Tilførsel af husdyrgødning og andre gødningsstoffer
1. Mængden af husdyrgødning fra græssende husdyr, der tilføres jorden årligt på græsjordsbedrifter, herunder fra dyrene selv, må ikke overstige en mængde husdyrgødning, der indeholder 250 kg kvælstof pr. hektar, med forbehold af betingelserne i stk. 2-7.
2. Den samlede kvælstoftilførsel må ikke være større end den pågældende afgrødes forventede næringsstofbehov under hensyntagen til næringsstoftilførslen fra jorden.
3. Der udarbejdes en gødningsplan for hver bedrift, som beskriver sædskifteplaner for landbrugsjorden og den påtænkte tilførsel af husdyrgødning samt kvælstof- og phosphatgødning. Planen skal foreligge på bedriften senest den 1. marts.
Gødningsplanen skal omfatte følgende:
a)
antallet af husdyr og en beskrivelse af opstaldnings- og oplagringssystemer, herunder oplagringskapaciteten (volumen)
b)
en beregning af kvælstof- og phosphormængden i bedriftens husdyrgødning (minus tab ved opstaldning og oplagring)
c)
sædskifteplan og areal for hver afgrøde, herunder en skitse, som viser de enkelte markers beliggenhed
d)
afgrødernes forventede kvælstof- og phosphorbehov
e)
mængde og type husdyrgødning, som ikke anvendes på bedriften, eller som modtages på bedriften
f)
resultaterne af eventuelle jordbundsanalyser, der viser jordens kvælstof- og phosphorstatus
g)
tilførsel af kvælstof og phosphor fra husdyrgødning for hver mark
h)
tilførsel af kvælstof og phosphor i kemisk eller anden gødningsform for hver mark.
Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.
4. Hver bedrift fører gødningsregnskaber, hvori der indgår oplysninger om håndtering af kvælstof- og phosphortilførsler. De fremsendes til den kompetente myndighed for hvert kalenderår.
5. Hver græsjordsbedrift, der er omfattet af en undtagelse, accepterer, at den i artikel 4, stk. 1, omhandlede ansøgning samt gødningsplanen og -regnskaberne eventuelt kontrolleres.
6. Der skal foreligge resultater af kvælstof- og phosphoranalyse af jorden for hver bedrift, der omfattes af undtagelsen. Der foretages prøveudtagning og analyse mindst en gang hvert fjerde år for hvert af bedriftens ensartede områder af hensyn til sædskifteplaner og jordegenskaber. Der foretages mindst én analyse for hver fem hektar landbrugsjord.
7. Husdyrgødning må ikke udbringes om efteråret før græsdyrkning.
Artikel 6
Arealforvaltning
Der dyrkes græs på mindst 80 % af bedriftens areal, hvor der kan tilføres husdyrgødning. Landbrugere, der er omfattet af en individuel undtagelse, iværksætter følgende foranstaltninger:
a)
Græsarealer i omdrift eller sandede jorder pløjes om foråret.
b)
Pløjet græs på alle jordtyper følges umiddelbart af en afgrøde med stort kvælstofbehov.
c)
I sædskiftet indgår ikke bælgplanter eller andre kvælstoffikserende planter. Dette gælder dog ikke kløver i græsmarker med under 50 % kløver eller andre bælgplanter, der er udlagt med græs.
Artikel 7
Øvrige foranstaltninger
Denne undtagelse gælder uden at indskrænke gennemførelsen af foranstaltninger, der er nødvendige for at efterkomme Fællesskabets øvrige lovgivning om beskyttelse af folkesundheden, dyresundheden og miljøet.
Artikel 8
Overvågning
1. De kompetente myndigheder udarbejder for hvert distrikt (District) et kort, som opdateres hvert år, og som viser den procentuelle andel af græsjordsbedrifter, husdyr og landbrugsarealer, der er omfattet af individuelle undtagelser. Disse kort forelægges hvert år Kommissionen som bilag til den rapport, der er omhandlet i denne beslutnings artikel 10.
2. De bedrifter, der er omfattet af handlingsprogrammet og undtagelsen, overvåges på bedriftsplan og i afvandingsområder med landbrugsovervågning. Referenceafvandingsområderne for overvågningen skal være repræsentative for de forskellige jordbundstyper, dyrkningsintensitet og gødningspraksis.
3. Der skal gennem undersøgelser og næringsstofanalyser som omhandlet i artikel 5 i denne beslutning tilvejebringes oplysninger om lokal arealanvendelse, sædskifte og landbrugsmetoder på bedrifter, som er omfattet af individuelle undtagelser. Disse data kan anvendes til modelberegninger af omfanget af nitratudvaskning og phosphortab fra marker, hvor der tilføres op til 250 kg kvælstof pr. hektar årligt i form af gødning fra græssende husdyr.
4. Overvågningen af højtliggende grundvand, jordfugtighed, drænvand og vandløb i bedrifter på lokaliteter i afvandingsområder med landbrugsovervågning skal tilvejebringe data om nitrat- og phosphorkoncentrationen i det vand, der bevæger sig fra rodzonen til grundvandet og overfladevandet.
5. Der foretages skærpet overvågning af vand i afvandingsområder med landbrug i nærheden af de mest sårbare vandområder.
6. Ved undtagelsesperiodens udløb gennemføres der en undersøgelse med henblik på at tilvejebringe detaljerede videnskabelige oplysninger om de intensive græsarealer med det formål at forbedre næringsstofforvaltningen. Undersøgelsen skal fokusere på tab af næringsstoffer, inkl. nitratudvaskning, denitrifikationstab og phosphattab, i intensive mælkeproduktionssystemer i repræsentative områder.
Artikel 9
Kontrol
1. De kompetente nationale myndigheder fører administrativ kontrol med alle bedrifter, der er omfattet af en individuel undtagelse, for at kunne vurdere overholdelsen af grænsen på 250 kg kvælstof pr. hektar årligt fra gødning fra græssende husdyr, af gødningsnormerne for kvælstof og af betingelserne for arealanvendelsen.
2. Der etableres et markinspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller ifølge lovgivning til gennemførelse af direktiv 91/676/EØF. Markinspektionerne skal omfatte mindst 3 % af de bedrifter, der er omfattet af en individuel undtagelse, hvor overholdelsen af bestemmelserne i artikel 5 og 6 kontrolleres.
Artikel 10
Rapportering
1. Den kompetente myndighed fremsender hvert år overvågningsresultaterne til Kommissionen sammen med en kortfattet rapport om udviklingen i vandkvaliteten og vurderingspraksis. Rapporten skal indeholde oplysninger om, hvordan vurderingen af overholdelsen af undtagelsesbetingelserne gennemføres ved hjælp af kontrol på bedrifterne, samt oplysninger om bedrifter, der ikke overholder betingelserne, baseret på resultaterne af den administrative kontrol og markinspektioner.
Rapporten indsendes første gang senest i juni 2010 og derefter hvert år inden udgangen af juni.
2. Kommissionen tager disse resultater i betragtning i forbindelse med en eventuel ny anmodning om undtagelse.
Artikel 11
Anvendelse
Denne beslutning anvendes inden for rammerne af gennemførelsesbestemmelserne for handlingsprogrammet i England (Regulations 2008 nr. 2349), Skotland (Regulations 2008 nr. 298) og Wales (Regulations 2008 nr. 3143). Den udløber den 31. december 2012.
Artikel 12
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 29. maj 2009.

Labels: 1
20
0
18
15